  Анжелика Тихонова корреспондент 2019-тӥ арын тулыс Удмуртиысь 1 сюрс 200-лэсь трос пиосты Россилэн ожгар кужымъёсаз басьтыны чакламын. Со сярысь элькунысь ожгар комиссариатлэн пресс-службаез ивортэ. Армие басьтон ужрад 1-тӥ оштолэзьысен 15-тӥ пӧсьтолэзёзь кыстӥськоз. Ожгар службае 1992-2001 аръёсы вордӥськемъёсты кутозы.   Удмуртиысь  55 процентэз призывникъёс сухопутной войскоосы мынозы, 12 процентэз – омыр-инсьӧр кужымъёсы но 9 процентэз – стратеги ужпумъёсъя ракетной войскоосы. Озьы ик пиосмы омыр десант войскоосы, ожгар зарезь флотэ, йӧскалык гвардилэн войскоосаз, Россиысь обороная министерстволэн 12-тӥ валтӥсь управленияз но Генеральной штаблэн 8-тӥ управленияз службазэс нуозы. Берло дыре нимысьтыз саклык висъяське «С», «D», «Е» категориен водительёслы. Таяз радэ Удмуртиысь руль бергатӥсь 200 пала пиосты войскоосы келяны кулэ. 90 процентэз соос пӧлысь «С» категориен. Пусйыны кулэ, армие мынэм егитъёслэн «С» категориен право басьтон понна дышетскыны луонлыксы вань. Службазэс нуон интыосы пиосты 19-тӥ оштолэзьысен 10-тӥ пӧсьтолэзёзь келялозы. Альтернатива амалэн граждан службае 3 адямиез келялозы: кыкез соос пӧлысь Ижкарысь, огез – Можгаысь. Соос федерал почта герӟетлэн Удмуртиысь управлениезлэн огазеяськонъёсаз, Удмуртиысь тазалыкез утёнъя министерстволэн ужъюртъёсаз но калыклы мерлыко юрттэт сётонъя ужъюртъёсын службазэс ортчозы. Войскоосы кошкись ваньмызлы призывникъёслы дӥськут, сюрес вылэ сиён-юон, коньдон басьтон понна банк картаос но ожгар служба нуисьлэн ас ужезлэн копиез луись электрон картаос сётозы. Службазэс нуисьёслы туэ, азьвыл сямен ик, 2 сюрс манет тырозы, анай-атайтэк будэмъёслы – 3000 манет. Удмуртиын армие басьтон ӧриос пыр оглом 12 сюрс пала пиос ортчозы. Азьло сямен ик, ожгар службалэсь мозмытӥсько эм комиссиен ярантэм яке ӧжыт ярамон лыдъям пиос, мукет кунъёсын службазэс нуэмъёс, учёной степень басьтэмъёс, призывъя службазэс нуон вакытэ бырыны шедем ожгарчиослэн пиоссы яке агай-вынъёссы. Озьы ик кык яке тросгес нылпиё, пиналзэс анайтэк будэтӥсь, висись ӵыжы-выжыоссэс утялтӥсь, черкын служба нуись, дышетсконниосын кун программаосъя очной амалэн тодон-валан люкась пиос отсрочка басьтыны быгатозы. Ожгар служба сярысь катрадлыке пыртэм воштӥськонъёс 2019-тӥ арын южтолэзе «О воинской обязанности и военной службе» федерал катэ воштӥськонъёс пыртэмын. Табере 10-11 классъёсын дышетскись 18 аресъем пиослы школаез йылпумъятозязы отсрочка басьтозы, бӧрысь техникуме яке вылӥ дышетсконние пырон понна, собере шоръёзо яке вылӥ дышетсконниын одӥгез ёзъя (бакалавриат, специалитет яке магистратура) образование басьтон понна, яке нырысь бакалаврлэсь, собере магистрлэсь дипломзэ басьтон понна отсрочка сётозы. Озьы ик отсрочка басьтыны луонлыксы кылдӥз вылӥ дышетсконниез йылпумъямзы бере аспирантурае, адьюнктурае яке ординатурае пыризы ке. Вераны кулэ, дышетсконэн герӟаськем отсрочкаос басьтон пумысен возетъёс (ограничение) пуктэмын. Егит адями техникумын дышетскыны отсрочка басьяз ни ке, вылӥ дышетсконниын тодон-валан люканы отсрочка уз сётэ ни. Со сяна, кунмуртъёсты ожгар учётэ пуктон ласянь но воштӥськонъёс вань. Тулыс призывъя юанъёсты сётыны луоз 8 (3412) 78-19-24 но 8 (3412) 68-54-11 телефон номеръёсъя (Удмурт Элькунысь Ожгар комиссариат); озьы ик 8 (3412) 43-17-01 телефон номеръя (Ижкар гарнизонлэн ожгар прокуратураез). Тегъёс: Ижкар Армия Военкомат Удмуртия Мерлык  